[Luister] Chris Chameleon: "Die FAK is soos my ma" | Maroela Media
Die Federasie van Afrikaanse Kultuurvereniginge (FAK) is besig om sy baadjie af te stof en die skeure en gaatjies van jare se dra, met helder nuwe garing te stop.
Chris Chameleon en Daniella Deysel het voor 'n vertoning by die Atterbury Teater met Maroela Media gesels oor wat dit beteken om Afrikaner te wees en die sleutelrol van 'n Afrikaner-organisasie soos die FAK.
Chris, wat as beskermheer van dié organisasie se liedjietuin dien, sê die FAK vernuwe homself nou en hoewel hy 'n rukkie in 'n bepaalde tydvak vasgesteek het, verander hy dié persepsie spoedig.
"Die FAK is soos my ma – ek het met hom grootgeword. My ma is op 78 nou baie meer op en wakker en oopkop as wat sy nog ooit was. Dit maak haar lekker, hoor! En dis dieselfde met die FAK – hy is besig om nuwe, pragtige blomme te laat ontluik."
Chris sê ook dat die waarde van 'n ou organisasie soos die FAK (wat reeds in 1929 gestig is) nie onderskat moet word nie. "Net so dom soos wat dit is om 'n nuwe idee summier af te skiet omdat dit 'n nuwe idee is, net so dom is dit om 'n ou idee summier af te skiet omdat dit 'n ou idee is. Om asem te haal is ook maar 'n baie ou idee, maar gaan probeer bietjie om dit nie te doen nie, en ons kyk hoe lank hou jy."
En as dit kom by die groei en verandering van Afrikaans?
Daniella vergelyk dit met 'n boom. "Dis goed dat nuwe woorde bygelas word, maar die reeds bestaande woorde moenie vervang word nie. Ons moet verder groei en rank en takke uitspruit, maar ons moenie ontwortel word nie."
Luister gerus na die Podsending waar Chris verder gesels oor wat dit beteken om Afrikaner te wees en oor sy kommentaar op Facebook oor diensverskaffing in Afrikaans.